FI Euroopan unionin virallinen lehti CE 84/560

(2004/C 84 E/0638)

KIRJALLINEN KYSYMYS E-0271/04

esittäjä(t): Brice Hortefeux (PPE-DE) komissiolle

(5. helmikuuta 2004)

Aihe: Eurokolikoiden ja -seteleiden väärentäminen

Euroopan petostentorjuntaviraston mukaan liikkeestä poistettujen väärennettyjen eurokolikoiden määrä on kymmenkertaistunut edellisvuodesta 26191 kappaleeseen. Lisäksi on havaittu, että väärennettyjen kolikoiden laatu on ollut parempi vuonna 2003.

Euroopan keskuspankki puolestaan on ilmoittanut, että 551 287 euroseteliä on takavarikoitu vuonna 2003.

On pakko todeta, että nämä määrät jäävät vähäisiksi suhteessa liikkeessä oleviin 49 miljardiin kolikkoon ja 9 miljardiin seteliin. Väärennösten hurja kasvu ja alati kehittyvä väärennöstekniikka eivät voi kuitenkaan olla huolestuttamatta eurooppalaisia kuluttajia.

Harkitseeko Euroopan komissio tehokkaampiin toimenpiteisiin ryhtymistä taistellakseen tätä vitsausta vastaan?

Michaele Schreyerin komission puolesta antama vastaus

(12. maaliskuuta 2004)

Euroseteleiden ja -kolikoiden väärentämisen torjunnasta vastaavat yhdessä toimivaltaiset kansalliset viranomaiset, Euroopan keskuspankki (EKP), Europol ja komissio. EU:n toimielinten ja muiden elinten tehtävät ja vastuualueet täydentävät toisiaan.

Euroseteleiden ja -kolikoiden väärentämisen torjunnasta on laadittu tarvittava yhteisön ja EU:n lainsäädäntö, johon kuuluvat:

— lainsäädäntö, jossa säädetään euron väärentämisen torjunnan edellyttämistä toimenpiteistä (1)

— lainsäädäntö, jolla vahvistetaan euroseteleiden ja -kolikoiden väärentämisen torjuntaa rikosoikeudellisilla seuraamuksilla ja muilla seuraamuksilla (2)

— lainsäädäntö, jolla perustetaan tietojenvaihtoa, avunantoa ja koulutusta koskeva toimintaohjelma (Perikles) (3) euron suojaamiseksi.

Näillä järjestelmillä varmistetaan euroseteleiden ja -kolikoiden vahva suoja väärentämistä vastaan, tehostetaan rajat ylittävää ja monialaista yhteistyötä sekä tuetaan kansallista, Euroopan laajuista ja kansainvälistä tiivistä koulutusta.

Näiden toimenpiteiden lisäksi komissio edelleen paneutuu yhteistyössä jäsenvaltioiden ja EKP:n kanssa asetuksen (EY) N:o 1338/2001 ja erityisesti luottolaitosten velvollisuuksia koskevan 6 artiklan moitteettomaan täytäntöönpanoon.

Komissio myös panostaa resursseja siihen, että euron suojaamista koskeva yhteisön lainsäädäntö pannaan kokonaan täytäntöön uusissa jäsenvaltioissa.

Jäsenvaltioiden välisten yhteisten tutkintaryhmien perustaminen yhteistyössä Europolin kanssa tehostaa lainvalvontaviranomaisten toimia.

EKP ja komissio lisäävät euron suojaamista koskevaa tiedotustoimintaa.

Komissio ryhtyy jatkossakin kaikkiin tarvittaviin toimenpiteisiin tehostaakseen euroseteleiden ja -kolikoiden väärentämisen torjuntaa.

(1) Neuvoston asetus (EY) N:o 1338/2001, annettu 28 päivänä kesäkuuta 2001, euron väärentämisen torjunnan edellyttämistä toimenpiteistä (EYVL L 181, 4.7.2001). Neuvoston päätös, tehty 29 päivänä huhtikuuta 1999, Europolin toimeksiannon laajentamisesta rahan ja maksuvälineiden väärentämisen torjuntaan (EYVL C 149, 28.5.1999).

(2) Neuvoston puitepäätös, tehty 29 päivänä toukokuuta 2000, rahanväärennyksen estämiseksi annettavan suojan vahvistamisesta rikosoikeudellisten ja muiden seuraamusten avulla euron käyttöönoton yhteydessä (EYVL L 140, 14.6.2000).

(3) Neuvoston päätös 2001/923/EY, tehty 17 päivänä joulukuuta 2001, tietojenvaihtoa, avunantoa ja koulutusta koskevan toimintaohjelman perustamisesta euron suojaamiseksi rahanväärennykseltä (Perikles-ohjelma) (EYVL L 339, 21.12.2001).